Jo toinen tragedia Star Wars -tähden perheessä: Carrie Fisherin äiti Debbie Reynolds kuoli heti tyttärensä jälkeen

Pitkän linjan näyttelijä oli kuollessaan 84-vuotias.

Näyttelijä Debbie Reynolds, 84, on kuollut. Hän menehtyi Suomen aikaa keskiviikon ja torstain välisenä yönä saatuaan halvauksen, kertoo TMZ.

Tapaus sattui lähes välittömästi sen jälkeen, kun Reynoldsin tytär näyttelijä Carrie Fisher menehtyi sydänkohtauksen seurauksena 60-vuotiaana tiistaina.

84-vuotias Reynolds kiidätettiin sairaalaan Los Angelesissa keskiviikkona. Mediatietojen mukaan Reynolds oli ollut poikansa Todd Fisherin asunnolla suunnittelemassa tyttärensä hautajaisia, kun hän sai mahdollisesti sairauskohtauksen.

TMZ-sivuston mukaan Reynoldsin kuoleman syynä olisi ollut aivohalvaus

Todd Fisher vahvisti tiedon äitinsä kuolemasta ilmoittamalla, että ”hän on Carrien luona nyt”.

Debbie Reynolds tunnetaan muun muassa roolistaan musikaalissa Laulavat sadepisarat (Singin' in the Rain). Hän on saanut näyttelijäntyöstään myös elämäntyöpalkinnon vuonna 2015.

Reynoldsin ura alkoi vuonna 1948, kun hän voitti paikallisen kauneuskilpailun.

Reynolds on näytellyt lukuisissa elokuvissa, luonut uraa laulajana ja tanssijana ja tehnyt humanitaarista työtä. Hänet tunnetaan myös bisnesmaailmassa muun muassa tanssistudio- ja hotelliyrittäjänä.

Reynolds oli naimissa elämänsä aikana kolme kertaa. Carrie Fisherin isä Eddie Fisher oli Reynoldsin puolisoista ensimmäinen. Parin avioliitto päättyi Fisherin suhteeseen Elizabeth Taylorin kanssa.

Debbie Reynolds yhdessä tyttärensä Carrie Fisherin kanssa. He menehtyivät samalla viikolla.­

Reynoldsin tytär Carrie Fisher tuli tunnetuksi Tähtien sota -elokuvien prinsessa Leiana. 60-vuotias Fisher kuoli tiistaina sairaalassa sen jälkeen, kun hän oli saanut sydänkohtauksen perjantaina lennolla Lontoosta Los Angelesiin.

Debbie Reynolds oli pitkän linjan näyttelijä. Hän on saavuttanut muun muassa Oscar-ehdokkuuden roolistaan elokuvassa Verraton Molly Brown (1964). Muihin tunnettuihin Reynoldsin elokuviin luketuvat muun muassa Laulavat sadepisarat ja Rotanloukku.

Debbie Reynoldsin kuolema on järkyttänyt Hollywoodissa suuresti ja sekä Carrie Fisherin että Reynoldsin viikon sisään menettäneet perheen kohtalo surettaa.

” I can't imagine what Carrie Fisher and Debbie Reynolds' family are going through this week. I send all of my love.— Ellen DeGeneres (@TheEllenShow) 29. joulukuuta 2016

Jos twiitti ei näy, voit katsoa sen täältä.

– En pysty kuvittelemaan, mitä Carrie Fisherin ja Debbie Reynoldsin perhe käy läpi tällä viikolla. Lähetän kaiken rakkauteni heille, talk-show-emäntä Ellen DeGeneres kirjoittaa twitterissä.